Neuvoston päätöslauselma

annettu 27. marraskuuta 2003

naisten ja miesten yhtäläisestä pääsystä ja osallistumisesta osaamisyhteiskuntaan kasvun ja innovaatioiden edistämiseksi

(2003/C 317/03)

EUROOPAN UNIONIN NEUVOSTO,

1. JOKA PALAUTTAA MIELEEN

yhden Euroopan unionin tavoitteista, joka on eriarvoisuuden poistaminen ja miesten ja naisten välisen tasa-arvon edistäminen kaikessa EU:n toiminnassa;

Lissabonin strategian, jossa kohdistettiin huomio siihen, miten tärkeää on varustaa kaikki kansalaiset tietoyhteiskunnassa elämiseen ja työskentelemiseen tarvittavilla taidoilla, sekä tarpeeseen nostaa naisten nykyistä työllisyysastetta;

Brysselin (maaliskuu 2003), Sevillan, Barcelonan ja Nizzan Eurooppa-neuvostot, joissa

- PANTIIN TYYTYVÄISENÄ MERKILLE, että sukupuolten tasa-arvon ja sen valtavirtaistamisen toteutumista, koordinointia ja seurantaa on tehostettu Euroopan unionissa, ja kehotettiin käsittelemään työllisyyden suuntaviivoissa muun muassa yrittäjyyttä ja miesten ja naisten tasa-arvoa;

- VAHVISTETTIIN komission toimintasuunnitelmassa "eEurope 2005: Tietoyhteiskunta kaikille" esitetyt tavoitteet, missä yhteydessä käsiteltiin tarvetta varustaa työvoima tärkeimmillä tietoon perustuvan yhteiskunnan edellyttämillä taidoilla;

- KEHOTETTIIN neuvostoa varmistamaan, että kaikilla kansalaisilla, erityisesti sellaisilla ryhmillä kuin työttömät naiset, on hyvät perustaidot varsinkin tieto- ja viestintätekniikassa; ja

- KOROSTETTIIN, että Euroopan sosiaaliseen malliin kuuluu kaikkinaisen syrjinnän torjuminen, että tietoon perustuvaan talouteen siirtymisen on perustuttava sukupuolten tasa-arvoon työelämässä ja että työpaikkojen suurempi määrä ja parempi laatu ovat sosiaalisen osallisuuden edellytys;

päätöslauselman, jonka neuvosto antoi kesäkuussa 2001 tieteen ja yhteiskunnan välisistä suhteista sekä naisista tieteen alalla(1) ja jossa komissiota kehotetaan jatkamaan ja tehostamaan pyrkimyksiään naisten aseman edistämiseksi tieteen ja tekniikan alalla erityisesti kuudennen puiteohjelman puitteissa;

neuvoston maaliskuussa 2003 antamat päätelmät yrittäjyyden ja pienyritysten edistämisestä(2), joissa korostetaan, että naisyrittäjiä on rohkaistava entistä useampien innovatiivisten ja kilpailukykyisten yritysten perustamiseksi;

neuvoston toukokuussa 2003 antamat päätelmät sähköistä liiketoimintaa koskevien politiikkojen mukauttamisesta muuttuvassa ympäristössä(3), joissa korostetaan tarvetta ottaa mukaan koko saatavissa oleva työvoima sähköisen liiketoiminnan taidoissa ilmenevien puutteiden vähentämiseksi ja poistamiseksi erityisesti korjaamalla naisten selvää aliedustusta tieto- ja viestintätekniikan työvoimassa;

neuvoston heinäkuussa 2003 antaman päätöslauselman sosiaalisesta ja inhimillisestä pääomasta(4), jossa korostetaan tarvetta kaventaa nykyistä sukupuolten välistä kuilua mahdollisuuksissa tieto- ja viestintätekniikan koulutukseen, työpaikkoihin ja hyödyntämiseen ja kannustaa useampia naisia korkea-asteen opintoihin tietoyhteiskuntaan liittyvissä aineissa;

naisten asemaa käsittelevän YK:n toimikunnan 14. maaliskuuta 2003 antamat päätelmät, joissa todetaan, että tieto- ja viestintätekniikan tasa-arvoulottuvuuden huomioon ottaminen on oleellista, jotta vältettäisiin digitaalisen vallankumouksen kielteinen vaikutus sukupuolten tasa-arvoon.

2. TOTEAA,

että sukupuolten tasa-arvolla voi olla suuri merkitys Lissabonin strategian puitteissa sen edistämiseksi, että Euroopan unionista tulee maailman kilpailukykyisin ja dynaamisin tietoon perustuva talous, jonka taloudellinen kasvu jatkuu, työpaikat lisääntyvät ja paranevat ja sosiaalinen yhteenkuuluvuus vahvistuu, ja että työmarkkinaosapuolilla ja valtioista riippumattomilla järjestöillä voi olla keskeinen asema miesten ja naisten eriarvoisen kohtelun sekä tietoteknisen osaamisen erojen vähentämisessä.

3. JA KOROSTAA,

että miesten ja naisten tasavertaista osallistumista osaamisyhteiskuntaan on edistettävä kiinnittäen erityistä huomiota

- osaamisyhteiskunnassa tarvittaviin taitoihin;

- työllisyyteen, tutkimukseen, innovaatioihin ja yrittäjyyteen;

- sosiaaliseen ja alueelliseen osallisuuteen.

4. KEHOTTAA JÄSENVALTIOITA

yleisesti

- parantamaan mahdollisuuksia miesten ja naisten tasa-arvon saavuttamiseen sekä naisten taloudellisia, poliittisia ja sosiaalisia vaikutusmahdollisuuksia tieto- ja viestintätekniikan käytön yleistyessä, infrastruktuurit mukaan lukien, ja tiedostamaan naiset laajaksi tieto- ja viestintätekniikan ja multimedian käyttäjäryhmäksi sekä lisäämään edelleen heidän osallistumistaan ja vaikutustaan tuotannon, tutkimuksen ja innovoinnin kaikilla tasoilla;

- ottamaan huomioon tasa-arvonäkökohdat tieto- ja viestintätekniikan alaa koskevassa kansallisessa päätöksenteossa, muun muassa sähköistä hallintoa edistävien hankkeiden suunnittelussa ja toteuttamisessa, sekä varmistamaan naisten täysipainoinen osallistuminen tähän ajoissa ja ottamaan tässä yhteydessä huomioon kaikkein heikoimmassa asemassa olevien tarpeet;

osaamisyhteiskunnassa tarvittavien taitojen osalta

- arvioimaan tarvetta lisätä ponnisteluja parhaillaan toteutettavien politiikkojen ja aloitteiden osalta, joilla pyritään poistamaan naisten nykyinen aliedustus tieto- ja viestintätekniikan koulutuksessa, muun muassa mukauttamalla tieto- ja viestintätekniikan koulutusta kaikilla tasoilla ottamalla huomioon naisopiskelijoiden tarpeet ja tukemalla tutkimusta, joka koskee tieto- ja viestintätekniikan käyttöä naisten keskuudessa ja erityisesti heidän tiedontarvettaan ja mielenkiinnon kohteitaan;

- tarkastelemaan, kannattaako tiedotuskampanjoiden ja digitaalisen lukutaidon kurssien kaltaisia hankkeita tukea jo koulutuksen alkuvaiheissa asenteiden muokkaamiseksi ja kielteisten ennakkoluulojen torjumiseksi sekä erityishuomion kohdistamiseksi heikossa asemassa oleviin tai epäedullisessa asemassa olevilla alueilla asuviin naisiin;

työllisyyden, tutkimuksen, innovaatioiden ja yrittäjyyden aloilla

- kehittämään edelleen muun muassa rakennerahastojen tuella aloitteita naisten kouluttamiseksi tieto- ja viestintätekniikan alalla etenkin työmarkkinoille pääsyä, palaamista tai uudelleenkouluttautumista varten sekä hankkimaan samalla lisäarvoa julkisen ja yksityisen sektorin yhteistyöstä sekä paikallisten yhteisöjen ja digitaalisten verkostojen osallistumisesta;

- edistämään työn uudelleen organisointia ja uusia tapoja työ- ja perhe-elämän yhteensovittamiseksi sekä miesten että naisten osalta tieto- ja viestintätekniikan sekä tutkimuksen ja teknologian kehittämisen aloilla ilmenevän naisten aliedustuksen ja heikon työssä pysymisen torjumiseksi;

- edistämään naisten laajempaa osallistumista tutkimusperusteiseen toimintaan ja liike-elämään innovaatioiden lisäämiseksi;

- kannustamaan naisia perustamaan ja jatkuvasti kehittämään yrityksiä varsinkin tietämyskeskeisillä aloilla etenkin tiedotuskampanjoilla ja uusia yrityksiä tukemalla sekä osallistumaan tasaveroisesti miesten kanssa tieto- ja viestintätekniikka- sekä media-alaa koskevaan poliittiseen päätöksentekoon;

sosiaalisen ja alueellisen osallisuuden vahvistamiseksi

- kiinnittämään huomiota erityisesti kaikkiin digitaalisen syrjäytymisriskin alaisiin ryhmiin kuuluviin naisiin, jotta lisättäisiin heidän osallistumistaan sosiaaliseen elämään ja työelämään osaamisyhteiskunnassa;

- hyödyntämään uuden teknologian mahdollisuuksia epäedullisessa asemassa olevien alueiden sosiaalisen osallisuuden vahvistamisessa ja talouden kehittämisessä muun muassa parantamalla mahdollisuuksia sovittaa yhteen työ ja perhe-elämä miesten ja naisten osalta esimerkiksi etätyön avulla;

- tunnustamaan asianmukaisten infrastruktuurien perustamisen merkityksen, laajakaistayhteydet mukaan lukien, sekä naisten ja miesten tasaveroisten osallistumismahdollisuuksien tarjoamisen, riittävän peruskoulutuksen ja tietotekniikkaa hyödyntävän opiskelun merkityksen varsinkin syrjäisten ja harvaan asuttujen alueiden kehittämisessä.

5. PANEE MERKILLE työmarkkinaosapuolten jo tekemät sitoumukset ja SUOSITTAA, että nämä kohdistaisivat huomionsa etenkin

- naisten ja miesten kouluttamiseen osaamisyhteiskuntaa varten sekä tasaveroisten osallistumismahdollisuuksien tarjoamiseen;

- koulutusjärjestelmän kanssa tehtävän yhteistyön lisäämiseen työelämään siirtymisen helpottamiseksi ja elinikäisen oppimisen edistämiseksi;

- perhemyönteisten työn organisaatiomallien kehittämiseen siten, että miehet ja naiset voivat sovittaa yhteen työ- ja perhe-elämän, mikä helpottaa naisten osallistumista ja pysymistä tieto- ja viestintätekniikan alalla;

- miesten ja naisten tasa-arvon huomioon ottamiseen osaamisyhteiskunnassa yrityksen yhteiskuntavastuun avulla.

6. KEHOTTAA komissiota

- kiinnittämään parhaillaan toteutettavissa politiikoissaan ja aloitteissaan erityistä huomiota kyseiseen kolmeen alaan ja edellä mainittuihin erityisnäkökohtiin;

- seuraamaan alalla tapahtuvaa edistystä yhdessä jäsenvaltioiden kanssa ja jatkossakin tarkastelemaan, mitkä eri tekijät vaikuttavat nykyiseen tietotekniikan taitoja hallitsevien ja niitä hallitsemattomien väliseen kuiluun ja sen mahdolliseen poistamiseen, hyviä käytäntöjä koskevien tietojen kerääminen ja levittäminen mukaan lukien;

- edistämään merkittävien sidosryhmien, kansalaisyhteiskunta mukaan lukien, välisten kumppanuuksien kehittämistä, jotta naisten osallistuminen osaamisyhteiskuntaan helpottuisi;

- kehittämään, keräämään ja julkaisemaan yhdessä jäsenvaltioiden kanssa tarpeetonta byrokratiaa välttäen sukupuolittain jaoteltuja tilastoja sekä miesten ja naisten tasa-arvoon liittyviä tilastoja osaamisyhteiskuntaan liittyvistä näkökohdista;

- raportoimaan naisia teollisuuden tutkimuksessa koskevan hankkeen edistymisestä tutkimuksen, kehityksen, innovaatioiden ja yrittäjyyden puitteissa.

(1) EYVL C 199, 14.7.2001, s. 1.

(2) EUVL C 64, 18.3.2003, s. 6-8.

(3) EUVL C 149, 26.6.2003, s. 7-9 ja asiak. 9857/03.

(4) EUVL C 175, 24.7.2003, s. 3.